EXPUNERE DE MOTIVE

1. CONTEXTUL PROPUNERII

1. Legislația Uniunii Europene referitoare la operatorii economici autorizați (Authorized Economic Operator - AEO) a fost introdusă în contextul modificării aduse Codului vamal comunitar al Uniunii Europene (Regulamentul 648/2005, adoptat în aprilie 2005). Obiectivul programelor de parteneriat comercial precum AEO este de a oferi facilități comercianților care demonstrează eforturi depuse în vederea îndeplinirii angajamentelor lor ca parte din lanțul internațional de aprovizionare.

2. Legislația privind AEO a intrat în vigoare în ianuarie 2008. Până în octombrie 2011, peste 4300 de societăți din Uniunea Europeană au fost autorizate în privința securității.

3. Recunoașterea reciprocă a programelor de parteneriat comercial sporește siguranța de-a lungul întregului lanț de aprovizionare și facilitează schimburile comerciale. Pe plan internațional, consolidează abordarea convenită în Cadrul de standarde privind securitatea și facilitarea comerțului (cadrul SAFE) al Organizației Mondiale a Vămilor (OMV). Această recunoaștere abordează, de asemenea, preocuparea comunității de afaceri pentru împiedicarea proliferării cerințelor și pentru standardizarea procedurilor vamale de securitate.

4. Relațiile între UE și Statele Unite în domeniul vamal se bazează pe Acordul privind cooperarea vamală și asistența reciprocă în domeniul vamal (Agreement on Customs Cooperation and Mutual Assistance in Customs Matters - CMAA), semnat la 28 mai 1997. În conformitate cu CMAA, autoritățile vamale se angajează să dezvolte cooperarea vamală în vederea acoperirii tuturor domeniilor care privesc aplicarea legislației vamale.

5. Cooperarea vamală în temeiul CMAA a fost extinsă prin Acordul privind intensificarea și extinderea domeniului de aplicare a CMAA pentru a include cooperarea privind securitatea containerelor și aspectele conexe, semnat la 28 aprilie 2004. Două grupuri de lucru formate din experți au fost constituite în vederea susținerii eforturilor comune în ceea ce privește standardele de securitate și, respectiv, compararea programelor de parteneriat comercial.

6. În 2006, UE și SUA au convenit să evalueze fezabilitatea instituirii recunoașterii reciproce a programelor de parteneriat comercial.

7. În 2007, s-a realizat o comparație aprofundată între programele de parteneriat comercial ale SUA și cele ale UE, și anume, între programul AEO al UE și programul C-TPAT (Customs-Trade Partnership Against Terrorism - Parteneriatul vămi-comerț împotriva terorismului) al SUA. Un program pilot a fost lansat, în care Biroul Vamal și de Protecție a Frontierelor (Customs and Border protection - CBP) al SUA a examinat componente de securitate ale procedurii de audit AEO a UE.

8. În urma acestei comparații aprofundate între programele de parteneriat comercial ale SUA și ale UE, a fost adoptată în martie 2008 o Foaie de parcurs în vederea recunoașterii reciproce, care stabilește o serie de etape cheie bazate pe performanță necesare pentru obținerea recunoașterii reciproce. În ianuarie 2009, o versiune prescurtată a Foii de parcurs a fost făcută publică.

9. La 25 iunie 2010, Direcția Generală Impozitare și Uniune Vamală (DG TAXUD) a Comisiei și Biroul Vamal și de Protecție a Frontierelor (CBP) al SUA au convenit asupra unor Măsuri finale pentru punerea în aplicare a recunoașterii reciproce între Statele Unite și Uniunea Europeană, care stabilesc măsurile necesare și calendarul pentru finalizarea recunoașterii reciproce.

10. Un program de lucru care să acopere procesul de validare comună și schimb de date a fost creat în septembrie 2010, și modificat în septembrie 2011. Până la data de 4 noiembrie 2010, au fost finalizate în total douăzeci și șapte de vizite de validare comună în UE și patru vizite de validare comună în SUA.

11. Recunoașterea reciprocă a programelor de parteneriat comercial ale SUA și ale UE a fost evidențiată de către Consiliul Economic Transatlantic ca proiect de cooperare cheie; la reuniunea sa din 29 noiembrie 2011, Consiliului Economic Transatlantic a salutat faptul că UE și SUA au finalizat lucrările pregătitoare privind recunoașterea reciprocă a programelor de parteneriat comercial.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

12. Statele membre au fost consultate în cadrul Grupului de lucru privind uniunea vamală al Consiliului Uniunii Europene.

13. Nu este necesară o evaluare a impactului, deoarece decizia la Comitetul mixt de cooperare vamală (denumit în continuare „CMCV”) scule de CMAA și să modifice conținutul acestuia.

3. ELEMENTELE JURIDICE ALE PROPUNERII

14. Consiliului i se cere să adopte o poziție a Uniunii asupra unui proiect de decizie a CMCV în temeiul articolului 207 alineatul (4) primul paragraf, coroborat cu articolul 218 alineatul (9) din Tratatul privind funcționarea Uniunii Europene (TFUE).

15. Temeiul juridic al proiectului de decizie a CMCV este prevăzut la articolul 22 alineatul (2) litera (c) din CMAA.

16. Propunerea intră în sfera politicii comerciale comune, care este o competență exclusivă a Uniunii. În consecință, principiul subsidiarității nu se aplică.

4. IMPLICAȚIILE BUGETARE

17. Propunerea nu are implicații directe asupra bugetului Uniunii.

2011/0463 (NLE)

Propunere de

DECIZIE A CONSILIULUI

privind poziția Uniunii în cadrul Comitetului mixt de cooperare vamală UE-SUA cu privire la recunoașterea reciprocă a Programului Uniunii Europene referitor la operatorii economici autorizați și a Programului Statelor Unite privind parteneriatul vămi-comerț împotriva terorismului

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

având în vedere propunerea Comisiei Europene,

după consultarea Autorității Europene pentru Protecția Datelor,

întrucât:

18. Articolul 6 din Acordul privind cooperarea vamală și asistența reciprocă în domeniul vamal (CMAA) dintre Uniunea Europeană și Statele Unite ale Americii solicită autorităților vamale să dezvolte cooperarea vamală la o scară cât mai largă, iar articolul 7 reamintește angajamentul părților contractante pentru facilitarea comerțului.

19. Recunoașterea reciprocă a programelor de parteneriat comercial, și anume Programul Uniunii Europene referitor la operatorii economici autorizați și Parteneriatul vămi-comerț împotriva terorismului din Statele Unite, sporește securitatea și siguranța lanțului de aprovizionare și facilitează comerțul internațional.

20. Prin urmare, este necesar să se instituie recunoașterea reciprocă a programelor de parteneriat comercial.

21. Recunoașterea reciprocă trebuie stabilită printr-o decizie a Comitetului mixt de cooperare vamală (CMCV), care a fost instituit în temeiul articolului 22 din CMAA.

22. Prin urmare, Uniunea trebuie să adopte o poziție în cadrul CMCV, așa cum prevede proiectul de decizie anexat,

ADOPTĂ PREZENTA DECIZIE:

Articolul 1

Poziția care urmează să fie adoptată de Uniunea Europeană în cadrul Comitetului mixt de cooperare vamală, instituit prin Acordul dintre Uniunea Europeană și Statele Unite ale Americii privind cooperarea vamală și asistența reciprocă în domeniul vamal, cu privire la recunoașterea reciprocă a Programului Uniunii Europene referitor la operatorii economici autorizați și a Programului Statelor Unite privind parteneriatul vămi-comerț împotriva terorismului este cea stabilită în proiectul de decizie a Comitetului mixt de cooperare vamală din anexă.

Articolul 2

Decizia Comitetului mixt de cooperare vamală se publică în Jurnalul Oficial al Uniunii Europene .

Adoptată la Bruxelles,

Pentru Consiliu

Președintele

ANEXĂ

Propunere de

DECIZIE A COMITETULUI MIXT DE COOPERARE VAMALĂ UE-SUAPRIVIND RECUNOAȘTEREA RECIPROCĂ A

PROGRAMULUI STATELOR UNITE DE PARTENERIAT VĂMI-COMERȚ ÎMPOTRIVA TERORISMULUI ȘI A PROGRAMULUI UNIUNII EUROPENE PRIVIND OPERATORII ECONOMICI AUTORIZAȚI

Comitetul mixt de cooperare vamală SUA-UE (denumit în continuare „CMCV”),

Având în vedere Acordul dintre Uniunea Europeană și Statele Unite ale Americii privind cooperarea vamală și asistența reciprocă în domeniul vamal din 28 mai 1997 (denumit în continuare „CMAA”) și în special articolul 22 alineatul (2) litera (c);

Având în vedere Acordul dintre Uniunea Europeană și Statele Unite ale Americii privind intensificarea și extinderea domeniului de aplicare a CMAA pentru a include cooperarea privind securitatea containerelor și aspectele conexe încheiat la 28 aprilie 2004;

Având în vedere necesitatea de a dezvolta în continuare cooperarea transatlantică și de a asigura securitatea schimburilor comerciale, în special în conformitate cu Cadrul de standarde privind securitatea și facilitarea comerțului mondial al Organizației Mondiale a Vămilor din 2011(denumit în continuare „cadrul SAFE”), astfel cum poate fi modificat cu acordul Uniunii Europene și al Statelor Unite;

Recunoscând că Statele Unite ale Americii (denumite în continuare „SUA”) și Uniunea Europeană (denumită în continuare „UE”) consideră că securitatea și siguranța vamală, precum și ameliorarea funcționării lanțului internațional de aprovizionare comercială, pot fi îmbunătățite în mod semnificativ prin recunoașterea reciprocă a programelor UE și, respectiv, SUA de parteneriat comercial (denumite în continuare „programele de parteneriat comercial”); Programul de parteneriat vămi-comerț împotriva terorismului (denumit în continuare „C-TPAT”) și Programul privind operatorii economici autorizați (denumit în continuare „AEO”);

Afirmând că programele AEO și C-TPAT funcționează în cadrul SAFE;

Constatând că recunoașterea reciprocă permite SUA și UE să faciliteze comerțul pentru operatorii care au investit în siguranța lanțului de aprovizionare și cărora li s-a acordat statutul de membru în AEO sau C-TPAT;

Recunoscând că analiza programelor C-TPAT și AEO a arătat că standardele lor de calificare pentru dobândirea calității de membru sunt compatibile;

Afirmând că prezenta decizie nu constituie un precedent pentru niciun fel de acorduri sau înțelegeri viitoare între SUA și UE, în special în ceea ce privește prelucrarea, utilizarea și transferul de date sau informații personale sau protecția datelor și a vieții private.

DECIDE:

Secțiunea I.

Recunoașterea reciprocă și responsabilitatea punerii în aplicare

23. Programele de parteneriat comercial ale UE și SUA sunt reciproc recunoscute ca fiind compatibile, iar membrii fiecărui program sunt tratați în conformitate cu secțiunea III.

24. Autoritățile vamale definite la articolul 1 litera (b) din CMAA (denumite în continuare „autorități vamale”) sunt responsabile pentru punerea în aplicare a prezentei decizii.

25. Programele de parteneriat comercial în cauză sunt:

26. Programul Uniunii Europene privind operatorii economici autorizați (securitate și siguranță sau simplificări vamale/securitate și siguranță)

[Regulamentul (CE) nr. 2913/92 și Regulamentul (CE) nr. 2454/93, modificate prin Regulamentul (CE) nr. 648/2005 și titlul IIA din Regulamentul (CE) nr. 1875/2006] precum și

27. Programul SUA de parteneriat vămi-comerț împotriva terorismului (nivelurile de rangul doi și trei) [Legea privind securitatea și asumarea responsabilității în domeniul portuar („SAFE Port Act”) din 2006].

28. Prezenta decizie, ca urmare a faptului că privește compatibilitatea celor două programe C-TPAT și AEO, reflectă structura și aplicarea lor actuală în teritoriu. Prezenta decizie nu ține seama de modificările viitoare care pot surveni la nivelul fiecărui program și de extinderea aplicării în teritoriu a respectivelor programe. Autoritățile vamale înțeleg că orice astfel de modificări sau extinderea aplicării în teritoriu a programelor pot necesita finalizarea cu succes a unei serii suplimentare de validări comune, spre satisfacția ambelor autorități vamale.

Secțiunea II.

Compatibilitate

Autoritățile vamale cooperează în vederea menținerii compatibilității standardelor aplicate fiecărui program cu privire la următoarele aspecte:

29. procedura de cerere pentru acordarea statutului de membru operatorilor;

30. evaluarea cererilor; precum și

31. acordarea statutului de membru și supravegherea acestui statut.

Autoritățile vamale au finalizat un program de lucru care stabilește un proces de validări comune.

Secțiunea III.

Tratamentul membrilor

32. Fiecare autoritate vamală tratează operatorii care dețin statutul de membru în cadrul programului celeilalte autorități vamale într-un mod comparabil cu cel în care tratează membrii propriului program de parteneriat comercial, în măsura în care acest lucru este fezabil și posibil și în conformitate cu legislația și politica aplicabilă. Acest tratament include, în special, luarea în considerare în mod favorabil în cadrul evaluării riscurilor, în scopul efectuării inspecțiilor sau a controalelor, al respectivului statut de membru al operatorului autorizat de către cealaltă autoritate vamală, în vederea facilitării comerțului între UE și SUA și încurajării adoptării de măsuri de securitate eficiente.

33. Fiecare autoritate vamală poate suspenda tratamentul conform secțiunii III alineatul (1) al membrilor programului celeilalte autorități vamale în temeiul prezentei decizii. Suspendarea tratamentului de către o autoritate vamală va fi comunicată de îndată celeilalte autorități vamale, alături de orice informații suplimentare privind motivul suspendării, dacă este cazul.

34. Fiecare autoritate vamală informează cu promptitudine cealaltă autoritate vamală, în cazul în care constată că există nereguli comise de un membru autorizat de către cealaltă autoritate vamală pentru a permite acesteia din urmă să ia o decizie în cunoștință de cauză privind posibila revocare sau suspendare a statutului de membru al operatorului respectiv.

Secțiunea IV.

Schimb de informații și comunicare

35. Autoritățile vamale ameliorează comunicarea pentru a asigura o aplicare eficace a prezentei decizii. În acest scop, autoritățile vamale încurajează comunicarea și fac schimb de informații cu privire la programele de parteneriat comercial, în special:

36. prin transmiterea la timp a informațiilor actualizate referitoare la funcționarea și evoluția propriilor programe;

37. prin schimburi reciproc avantajoase de informații referitoare la securitatea lanțului de aprovizionare precum și

38. prin facilitarea comunicării interinstituționale eficace între Direcția Generală pentru Impozitare și Uniune Vamală a Comisiei Europene și Biroul Vamal și de Protecție a Frontierelor al SUA în vederea ameliorării practicilor de gestionare a riscurilor privind securitatea lanțului de aprovizionare pentru membrii programelor de parteneriat comercial.

39. Schimburile de informații se realizează în format electronic și în conformitate cu dispozițiile CMAA, în special cu articolul 17.

40. Datele care urmează a fi transmise în cadrul schimbului de informații referitoare la membrii programelor de parteneriat comercial, în cazul în care astfel de schimburi sunt autorizate, includ:

41. denumirea;

42. adresa;

43. statutul de membru;

44. data validării sau a autorizării;

45. suspendările și retragerile;

46. codul unic de identificare sau numărul autorizației (într-o formă stabilită de comun acord de către autoritățile vamale); precum și

47. detalii care pot fi stabilite de comun acord de către autoritățile vamale, sub rezerva, atunci când este cazul, a oricăror garanții necesare.

48. Schimbul de date se așteaptă să înceapă în momentul în care autoritățile vamale pun în aplicare recunoașterea reciprocă a statutului de membru în conformitate cu secțiunea III alineatul (1) din prezenta decizie.

Secțiunea V.

Prelucrarea datelor

49. În conformitate cu CMAA, în special cu articolul 17, datele obținute în temeiul prezentei decizii de către autoritatea vamală care primește informațiile trebuie să fie utilizate și prelucrate în vederea punerii în aplicare a prezentei decizii.

50. Autoritățile vamale depun eforturi pentru a se asigura că informațiile transmise sunt exacte și actualizate în mod regulat și că există proceduri adecvate de ștergere a acestor informații. În cazul în care o autoritate vamală constată că informațiile furnizate în temeiul prezentei decizii ar trebui să fie modificate, autoritatea vamală care furnizează informațiile în cauză trebuie să informeze imediat autoritatea vamală care primește respectivele informații asupra acestor modificări. Odată notificată cu privire la astfel de modificări, autoritatea vamală care primește informațiile trebuie să înregistreze respectivele modificări în cel mai scurt timp. Informațiile nu pot fi prelucrate și păstrate pentru o perioadă mai lungă decât cea necesară scopului pentru care sunt transmise.

51. În cazul în care sunt furnizate informații conținând date cu caracter personal în conformitate cu secțiunea IV alineatul (3) literele (a)–(g), autoritățile vamale iau, de asemenea, măsuri adecvate pentru a asigura protecția, securitatea, confidențialitatea și integritatea datelor. Autoritățile vamale se asigură în special că:

52. sunt puse în aplicare garanții de securitate (inclusiv garanții electronice) care controlează, conform principiului necesității de a cunoaște, accesul la astfel de informații obținute din partea celorlalte autorități vamale în temeiul prezentei decizii și dacă aceste informații sunt utilizate numai în scopul prezentei decizii.

53. astfel de informații obținute de o autoritate vamală de la cealaltă autoritate vamală în temeiul prezentei decizii sunt protejate de accesul neautorizat, difuzarea, modificarea, ștergerea sau distrugerea acestora, cu excepția cazurilor și în măsura în care este necesar pentru punerea în aplicare a dispozițiilor de la alineatul (2) de mai sus.

54. informațiile obținute de o autoritate vamală de la cealaltă autoritate vamală în temeiul prezentei decizii nu sunt transmise niciunei alte țări sau organizații internaționale decât cu consimțământul prealabil al autorității vamale care a furnizat aceste informații și în conformitate cu condițiile prevăzute de aceasta din urmă.

55. orice astfel de informații pot fi utilizate de către părțile contractante la CMAA pentru a proteja interesele în materie de siguranță publică și siguranța lanțului de aprovizionare relevante pentru prezenta decizie, pentru siguranța în domeniul importului/exportului și în domeniul vamal, pentru facilitarea comerțului și punerea în aplicare a legislației, cu condiția ca aceste informații să facă obiectul unor garanții echivalente sau comparabile cu cele enunțate în prezenta secțiune.

56. astfel de informații obținute de o autoritate vamală de la cealaltă autoritate vamală în temeiul prezentei decizii sunt în permanență stocate în sisteme securizate de stocare electronică și/sau pe suport de hârtie. Se va lua în evidență sau se va documenta orice tip de acces la astfel de informații obținute de o autoritate vamală de la cealaltă autoritate vamală, precum și procesarea și utilizarea acestor informații.

57. În ceea ce privește orice date cu caracter personal care pot fi transmise în conformitate cu secțiunea IV alineatul (3) literele (a)-(g), un membru al unui program poate solicita accesul la și/sau modificarea acestor date care îl privesc și care sunt prelucrate de o autoritate vamală. Fiecare autoritate vamală trebuie să informeze membrii programului său de parteneriat comercial asupra faptului că trebuie să solicite accesul și/sau modificarea informațiilor în primul rând prin intermediul respectivului program. Dacă este cazul și în conformitate cu legislația internă, autoritatea vamală trebuie să rectifice orice astfel de date inexacte sau incomplete. De asemenea, fiecare autoritate vamală informează membrii programului de opțiunile privind căile de atac administrative și/sau judiciare.

58. La cererea autorității vamale care furnizează informațiile, autoritatea vamală care primește respectivele informații trebuie să actualizeze, să rectifice, să blocheze sau să șteargă informațiile primite în temeiul prezentei decizii care sunt inexacte sau incomplete sau în cazul în care colectarea sau prelucrarea ulterioară a acestor informații contravine prezentei decizii sau CMAA. Fiecare autoritate vamală trebuie să informeze cealaltă autoritate vamală dacă constată că anumite informații semnificative transmise acesteia sau primite din partea respectivei autorități în temeiul prezentei decizii sunt inexacte sau nefiabile sau sunt puse la îndoială în mod semnificativ. Dacă o autoritate vamală stabilește că informațiile primite de la cealaltă autoritate vamală în temeiul prezentei decizii sunt inexacte, aceasta trebuie să ia toate măsurile de protecție pe care le consideră adecvate împotriva nefiabilității unor astfel de informații, inclusiv completarea, ștergerea sau rectificarea acestor informații.

59. Respectarea dispozițiilor din prezenta secțiune de către fiecare autoritate vamală face obiectul supravegherii independente și verificării realizate de respectivele autorități de resort [pentru SUA, Înaltul Responsabil pentru Protecția Vieții Private ( Chief Privacy Officer ) din cadrul Departamentului pentru Securitate Internă ( Department of Homeland Security ); pentru UE, Autoritatea Europeană pentru Protecția Datelor și autoritățile de protecție a datelor ale statelor membre]. Aceste autorități au competențe efective de supraveghere, anchetă, intervenție și verificare și dețin competența de a trimite încălcări ale legii în instanță pentru urmărire penală sau disciplinară, după caz. Autoritățile respective se asigură că plângerile referitoare la nerespectarea dispozițiilor menționate sunt primite, anchetate, primesc răspuns și sunt remediate în mod corespunzător.

Secțiunea VI.

Revizuirea

CMCV revizuiește periodic situația punerii în aplicare a prezentei decizii. Revizuirea include, în special:

60. validări comune în vederea identificării punctelor forte și a punctelor slabe în punerea în aplicare a prezentei decizii:

61. schimburi de opinii privind datele transmise și tratamentul operatorilor, în conformitate cu prezenta decizie; precum și

62. schimburi de opinii cu privire la măsurile de securitate, cum ar fi procedurile care trebuie urmate în timpul unui incident grav de securitate și după acesta sau atunci când circumstanțele justifică suspendarea recunoașterii reciproce.

Secțiunea VII.

Confirmări generale

63. Prezenta decizie are ca obiectiv punerea în aplicare a dispozițiilor CMAA și ale Acordului între Uniunea Europeană și Statele Unite ale Americii privind intensificarea și extinderea domeniului de aplicare a CMAA pentru a include cooperarea privind securitatea containerelor și aspectele conexe din 28 aprilie 2004.

64. Prezenta decizie va fi pusă în aplicare în conformitate cu legislația aplicabilă și cu reglementările și acordurile internaționale la care UE sau SUA este parte.

65. Prezenta decizie nu creează și nu conferă drepturi, privilegii sau beneficii oricărei terțe părți, persoane sau entități private sau publice.

66. Fiecare autoritate vamală este responsabilă de propriile costuri care rezultă din punerea în aplicare a prezentei decizii.

Secțiunea VIII.

Inițiere, suspendare și întrerupere

67. Cooperarea în temeiul prezentei decizii începe din momentul semnării acesteia de către președinții CMCV.

68. Punerea în aplicare a recunoașterii reciproce între SUA și UE se realizează în conformitate cu secțiunea III alineatul (1). Fiecare dintre cele două autorități vamale poate suspenda sau întrerupe în orice moment cooperarea în temeiul prezentei decizii cu un preaviz scris de cel puțin treizeci (30) de zile. Preavizul este furnizat către sau de către Biroul Vamal și de Protecție a Frontierelor al SUA și, respectiv, de către Direcția Generală Impozitare și Uniune Vamală a Uniunii Europene.

Semnată la …., …..

Pentru Comitetul mixt de cooperare vamală UE-SUA

_________________ ________________.

(Cei doi președinți)